b'\n_START_ARTICLE_\nTrundholmi vanker\n_START_PARAGRAPH_\nTrundholmi p\xc3\xa4ikesevanker (taani keeles Solvognen) on pronksiajast p\xc3\xa4rinev P\xc3\xa4ikest vedava hobuse kujutis, mis on leitud Taanist, Trundholmi soost Sj\xc3\xa6llandil. P\xc3\xa4ikesevanker on valmistatud pronksist ja kullast. Ornamendi p\xc3\xb5hjal arvatakse, et vanker on valmistatud vanemal pronksiajal, umbes 1350 eKr._NEWLINE_P\xc3\xa4ikesevankri t\xc3\xbckid leidis 1902. aastal kohalik talumees Frederik Willumsen, kes kuivendatud sood esimest korda k\xc3\xbcndis.  Ta arvas, et tegu on vana m\xc3\xa4nguasjaga ja andis hobuse oma lastele.  Hiljem anti leid \xc3\xbcle Rahvusmuuseumile (Nationalmuseet) Kopenhaagenis. Aastal 1998 leiti metallidetektoriga vankri leiukohast veel m\xc3\xb5ned rataste katked ja v\xc3\xa4ikseid kullat\xc3\xbckke._NEWLINE_Arvatavasti sattus p\xc3\xa4ikesevanker sohu pronksiaegse ohvriannina. T\xc3\xb5en\xc3\xa4oliselt l\xc3\xb5huti see t\xc3\xbckkideks juba tollal._NEWLINE_P\xc3\xa4ikeseketta parem k\xc3\xbclg on kaetud kullaga.  Vasakult paremale liikudes s\xc3\xbcmboliseeris see P\xc3\xa4ikese teekonda \xc3\xbcle taeva. Vasak k\xc3\xbclg kullaga kaetud ei olnud, v\xc3\xb5ib-olla kujutas see P\xc3\xa4ikese \xc3\xb6ist, n\xc3\xa4htamatut liikumist._NEWLINE_Pronksiaegses religioonis oli p\xc3\xa4ikesekultusel oluline koht. P\xc3\xa4ikest kujutatakse sageli ka pronksiaegsetel kaljujoonistel ja mitmesugustel esemetel. Lisaks P\xc3\xa4ikest vedavale hobusele olid levinumad s\xc3\xbcmbolid laevad, tseremoniaalsed kirved, kalad, maod, akrobaadid._NEWLINE_Vankrit kasutati Taanis juba 3. aastatuhandel eKr. Kuigi nii Trundholmi hobune kui p\xc3\xa4ikeseketas on paigutatud ratastele, ei ole vanker ise siin arvatavasti s\xc3\xbcmboliks. T\xc3\xb5en\xc3\xa4oliselt olid rattad vajalikud hobuse ja p\xc3\xa4ikeseketta liigutamiseks usutseremooniate k\xc3\xa4igus.  Leitud on veel \xc3\xbche sarnase pronksiaegse ratta katked (Tob\xc3\xb8list L\xc3\xb5una-J\xc3\xbc\xc3\xbctimaalt) ning suurte tseremooniavankrite detaile._NEWLINE_Praegu asub Trundholmi p\xc3\xa4ikesevanker Kopenhaagenis Rahvusmuuseumis (Nationalmuseet) ja kuulub Taani kultuurikaanonisse'